Document ID: 32004D0616

ODLOČBA KOMISIJE
z dne 26. julija 2004
o seznamu odobrenih osemenjevalnih središč za uvoz semena kopitarjev iz tretjih držav
(notificirano pod dokumentarno številko K(2004) 2511)
(Besedilo velja za EGP)
(2004/616/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/65/EGS z dne 13. julija 1992 o zahtevah v zvezi z zdravstvenim varstvom živali, ki urejajo trgovino znotraj Skupnosti in uvoz živali, semena, jajčnih celic in zarodkov, za katere ne veljajo zahteve v zvezi z zdravstvenim varstvom živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti člena 17(3) Direktive,
ob upoštevanju naslednjega:
(1)
Odločba Komisije 2000/284/ES z dne 31. marca 2000 o izdelavi seznama odobrenih osemenjevalnih središč za uvoz semena kopitarjev iz tretjih držav in o spremembah odločb 96/539/ES in 96/540/ES (2), je bila večkrat spremenjena.
(2)
S sprejetjem Odločbe 2004/211/ES z dne 6. januarja 2004 o izdelavi seznama tretjih držav in delov njihovih ozemelj, iz katerih države članice dovolijo uvoz živih kopitarjev, semena, jajčec in zarodkov kopitarjev, in o spremembah odločb 93/195/EGS in 94/63/ES (3) je Komisija spremenila zakonsko podlago za uvrstitev tretjih držav in njihovih regij na seznam za uvoz živih kopitarjev, kakor tudi njihovih semenskih proizvodov.
(3)
Od začetka veljavnosti Direktive 2004/68/ES je seznam osemenjevalnih središč, iz katerih lahko države članice dovolijo uvoz semena kopitarjev s poreklom iz tretjih držav, spremenjen v skladu s členom 17(3)(b), od drugega do četrtega pododstavka, Direktive 92/65/EGS. Javnosti je na voljo na spletni strani Komisije.
(4)
Poleg tega morajo tretje države, ki Komisijo uradno obvestijo o odobritvi osemenjevalnih središč za izvoz semena kopitarjev v Skupnost, upoštevati nov postopek in podatke o odobritvi predložiti v standardizirani obliki.
(5)
Pristojni organi Kanade in Nove Zelandije so Komisijo v skladu z določbami Direktive 92/65/EGS uradno obvestili o odobritvi dveh in enega dodatnega osemenjevalnega središča.
(6)
Pristojni organi Združenih držav Amerike so Komisijo v skladu z določbami Direktive 92/65/EGS uradno obvestili o odobritvi dvanajstih dodatnih osemenjevalnih središč, o preklicu odobritev za središča 02AZ001-EQS, 00TX003-EQS, 02TX018-EQS in 03TX001-EQS ter o spremembi nekaterih podrobnosti za enega od odobrenih centrov.
(7)
Potrebno je popraviti oznako države ISO za Srbijo in Črno goro in v skladu s tem prilagoditi mesto te države na seznamu.
(8)
Treba je upoštevati, da so se Skupnosti 1. maja 2004 pridružile nove države članice.
(9)
Treba je upoštevati ustrezne sporazume Skupnosti z nekaterimi tretjimi državami.
(10)
Zaradi jasnosti in racionalnosti je treba Odločbo 2000/284/ES razveljaviti in zamenjati.
(11)
Ukrepi, predvideni s to odločbo, so v skladu z mnenjem Stalnega odbora za prehransko verigo in zdravstvenega varstva živali -
SPREJELA NASLEDNJO ODLOČBO:
Člen 1
1. Države članice dovolijo uvoz semena kopitarjev iz središč, ki so na seznamu v Prilogi k tej odločbi, če so izpolnjene zahteve iz člena 4 Odločbe 2004/211/ES.
2. Seme iz odstavka 1 mora biti odvzeto po datumu, ko pristojni državni organi zadevne tretje države odobrijo osemenjevalno središče.
3. Posodobitve seznama iz Priloge, sprejete v skladu s postopkom iz člena 17(3)(b) Direktive 92/65/EGS, se objavijo na spletni strani Komisije.
Člen 2
Odločba Komisije 2000/284/ES se razveljavi.
Sklici na razveljavljeno Odločbo se razlagajo kot sklici na to odločbo.
Člen 3
Ta odločba je naslovljena na države članice.
V Bruslju, 26. julija 2004

Labels: 3
5
6